**EPIDEMIOLOŠKE MJERE ZAŠTITE OD ZARAZE VIRUSOM COVID-19 ZA ŠKOLSKU GODINU 2020./2021. ZA UČENIKE I RODITELJE**

# Ove epidemiološke mjere vrijede za učenike Osnovne škole Jabukovac za vrijeme nastave u školi od 7. rujna 2020. godine. Mjere su izrađene prema uputama Hrvatskog zavoda za javno zdravstvo objavljenima 24.8.2020. i preporukama Ministarstva znanosti i obrazovanja.

**OBVEZE RODITELJA/UČENIKA PRIJE DOLASKA U ŠKOLU**

1. Roditelji/skrbnici imaju obvezu izmjeriti tjelesnu temperaturu djetetu razredne nastave svaki dan prije dolaska u školu, te u slučaju povišene tjelesne temperature ne smiju dovoditi dijete u školu već se javljaju telefonom ravnatelju škole i izabranom pedijatru/liječniku obiteljske medicine radi odluke o testiranju i liječenju djeteta. Učenici viših razreda mogu sami izmjeriti temperaturu.
2. Vrijednost izmjerene temperature učenika razredne nastave prije polaska u školu roditelj/učenik je dužan upisati u posebnu bilježnicu i pokazati je učitelju na ulasku u školu.

# PROTOKOL DOLASKA I ODLASKA UČENIKA I RODITELJA U ŠKOLU

1. Djeca u školu dolaze sama, organiziranim prijevozom ili u pratnji roditelja na način kako bi dolazili da nema epidemije.
2. Vrata škole moraju biti zaključana. Tko ulazi u školu mora se prethodno telefonski najaviti i nositi masku. Za otvaranje škole, puštanje neovlaštenih osoba (svi osim učenika i djelatnika škole) i mjerenje temperature zadužena je dežurna čistačica Mira Stojčević. Prije ulaska u školu, roditelji su obavezni dezinficirati ruke i staviti masku te se javiti dežurnoj spremačici.
3. Roditelji koji dovode i odvode učenika u školu ne ulaze u školu, osim ako je to neophodno. U školu je iznimno dozvoljen ulazak samo jednom roditelju u pratnji učenika 1. razreda tijekom razdoblja prilagodbe ili djetetu s teškoćama u razvoju. Roditelj koji ulazi u školu obvezan je držati razmak od 1,5 metra u odnosu na druge učenike/djelatnike škole i u školu obvezno ulazi s maskom.
4. Dijete u školu ne smije dovoditi roditelj koji ima simptome respiratorne bolesti (povišena tjelesna temperatura, kašalj, poteškoće u disanju, poremećaj osjeta njuha i okusa, grlobolja, proljev, povraćanje), ako ima izrečenu mjeru samoizolacije ili ako je dijete zaraženo s COVID-19. Ako iste simptome ili mjeru samoizolacije ima dijete/učenik ili ako je zaraženo virusom COVID-19 ne smije dolaziti u školu.
5. Ukoliko učenik spada u skupinu kroničnih bolesnika ili u vulnerabilnu skupinu, prije polaska u školu potrebno se javiti nadležnom pedijatru ili liječniku koji će utvrditi može li učenik boraviti u ustanovi i treba li nositi masku.

5. Ulazak učenika u školu i odlazak do razreda nadziru dežurni učitelji. Učenike RN na ulazu u školu dočekuju dvije dežurne učiteljice koje ih vode do garderobe gdje učenici skidaju jakne, obuvaju papuče te ih učitelj vodi do toaleta da operu ruke (upute o pravilnom pranju ruku nalaze se u toaletima), nakon čega odlaze u svoj razred. Učenike PN dočekuju dva dežurna učitelja i provode isti protokol ulaska u školu.

6. Učenici su podijeljeni u razrede po sljedećem rasporedu:

RN – prema dosadašnjem rasporedu

5.r. - učionica geografije

6.r. - učionica hrvatskog jezika

7.r. - učionica matematike

8.r. - učionica glazbene kulture

7. Odlazak učenika iz škole odvija se prema utvrđenom protokolu za izlazak svakog pojedinog razreda.

8. Nakon preobuvanja učenici svakog razreda se bez zadržavanja upućuju prema izlazu iz škole. Učenici izlaze iz škole razred po razred.

9. Izlazak učenika iz škole nadgledaju učiteljice RN, odnosno učitelj PN koja s učenicima održava zadnji školski sat, te vodi brigu o održavanju distance i pridržavanju svih ostalih mjera kod izlaska učenika iz škole, ispraćanju učenika na autobus i rasporedu sjedenja.

10. Učenicima je strogo zabranjen izlazak iz škole i odlazak u trgovinu za vrijeme nastave.

# BORAVAK UČENIKA U ŠKOLI

1. Djeca bi trebala što je više moguće održavati distancu (fizičku udaljenost) od druge djece i odraslih (preporučeno 1,5 m).
2. Tijekom boravka u školi učenik isključivo boravi u svojoj odgojno-obrazovnoj skupini (razredu) i ne miješa se s djecom iz drugih odgojno-obrazovnih skupina. Izuzetak su nastava Informatike, Kemije i Fizike, koja se može izvoditi u kabinetima, nakon čega se isti dezinficiraju.
3. Učenik prostoriju u kojoj boravi njegova odgojno-obrazovna skupina, smije napustiti samo u slučaju odlaska na toalet, pranje ruku ili izlaska u dvorište škole radi aktivnosti na otvorenom i to isključivo na način da se ne miješa s djecom iz drugih razreda. Pri izlasku s učiteljima iz škole, učenici 1., 2., 6. i 8. razreda koriste stražnji izlaz, dok učenici 3., 4., 5., i 7. razreda prednji izlaz škole.
4. Prilikom prolaska kroz zajedničke prostorije (hodnik/hol/toaleti) učenici su dužni prolazak skratiti na minimum i nepotrebno ne dodirivati površine ili predmete.
5. Učenici trebaju redovito i pravilno prati ruke prije ulaska u svoju učionicu, prije konzumiranja hrane, nakon korištenja toaleta, nakon dolaska izvana i uvijek kada ruke izgledaju prljavo. Nakon pranja ruku vodom i sapunom ruke treba osušiti papirnatim ručnikom za jednokratnu upotrebu koji se nakon korištena baca u koš za otpatke s poklopcem.
6. Učenike treba poticati da prilikom kašlja i kihanja prekriju usta i nos laktom ili papirnatom maramicom koju poslije trebaju odbaciti u koš za otpad s poklopcem te oprati ruke/dezinficirati. Pri kašljanju i kihanju trebaju okrenuti lice od drugih osoba te izbjegavati dodirivanje lica, usta i očiju rukama.
7. Učenici ne bi trebala dijeliti čaše, šalice, drugo posuđe i pribor za jelo s drugom djecom. Svaki učenik sam postupa sa svojom odjećom i obućom, školskim priborom, torbama i knjigama te ih ne dijeli s ostalim učenicima i ne dodiruje i ne uzima stvari drugih učenika.

8. Učenici ne nose zaštitne maske osim u slučaju kada u razredu nije moguće održati fizičku udaljenost od druge djece i osoba u učionici. Masku mogu nositi učenici koji to žele i oni učenici koji su u skupinu izrazito vulnerabilnih osoba i kojima je nošenje maske preporučio liječnik.

9. Odmori se organiziraju u različito vrijeme kako učenici ne bi došli u kontakt s učenicima drugih razrednih odjela. Učenici se kreću izvan učionice samo ako je to nužno. Djeca užinu/jelo konzumiraju u blagovaonici tijekom velikog odmora po sljedećem rasporedu:

* 3.r., 4.r. i 5.r. - u 9,35h
* 1.r. i 2.r. – u 10,00h
* 6.r., 7.r. i 8.r. - 10,25h

# ORGANIZACIJA NASTAVE U ŠKOLI

1. Nastava se u školi organizira u jutarnjoj smjeni za sve učenike od 1. do 8. razreda i sva djeca su je obvezna pohađati.

# Tijekom nastave učenici jedne obrazovne skupine ne miješaju se s učenicima druge obrazovne skupine.

1. U razrednoj nastavi s učenicima boravi njihova učiteljica razredne nastave i učitelji predmetne nastave koji predaju u tom razredu engleski jezik i glazbenu kulturu. Pošto se u izbornim predmetima učenici više odgojno-obrazovnih skupina spajanju, nastava za te predmete (Katolički vjeronauk, Pravoslavni vjeronauk i Srpski jezik i kultura) će se odvijati online.
2. Nastava dopunske i dodatne nastave i izvannastavnih aktivnosti organizira se tako da je na nastavi prisutni učenici samo jednog razrednog odjela.
3. U predmetnoj nastavi s učenicima borave predmetni učitelji i to tako da je što manji broj predmetnih učitelja tijekom dana u jednoj odgojno-obrazovnoj skupini.
4. Nastava se može organizirati i na vanjskom prostoru škole kada vremenski uvjeti to dopuštaju.
5. Nastava TZK odvija se kad god je to moguće u vanjskim prostorima, odnosno u školskom dvorištu i to na način da ne dolazi do spajanja ili kontakta razrednih odjeljenja. Kod održavanja nastave u zatvorenom prostoru primjenjuju se Preporuke za treninge i športsko-rekreativne aktivnosti u zatvorenim športskim objektima.
6. Za vrijeme trajanja proglašene epidemije COVID-19 ne organiziraju se ekskurzije učenika, maturalni izleti, posjeti i sl.

# POSTUPANJE U SLUČAJU SUMNJE U ZARAZU KOD DJETETA

1. Kod pojave znakova bolesti koji upućuju na moguću zarazu COVID-19 (povišena tjelesna temperatura – pod pazuhom 37,2, simptomi respiratornih bolesti – kašalj, poteškoće u disanju, grlobolja, poremećaj osjeta njuha i okusa i gastrointestinalne smetnje – proljev, povraćanje i bol u trbuhu) dijete/učenik ostaje kod kuće i javlja se najprije telefonom izabranom liječniku obiteljske medicine koji odlučuje o testiranju. O tome roditelj telefonom mora obavijestiti školu.

2. Ako djeca razviju simptome COVID-19 tijekom boravka u ustanovi, učitelj odmah obavještava roditelje, koji u najkraćem mogućem roku trebaju doći po dijete. Do dolaska roditelja dijete se izolira u prikladnoj prostoriji. Odmah po utvrđivanju simptoma djetetu je potrebno osigurati masku za lice, a učitelju koji prati dijete do prostorije za izolaciju i boravi s njime treba osigurati vizir, masku i jednokratnu pregaču. Po odlasku djeteta dezinficira se prostorija u kojoj je dijete bilo izolirano. Poseban prostor za izolaciju, djelatnike koji su zaduženi za brigu o bolesnom djetetu do dolaska roditelja i poseban protokol propisuje se mjerama za djelatnike škole.

3. Ravnatelj nadležnom epidemiologu/školskom liječniku javlja svako grupiranje osoba sa sumnjom na COVID-19 i svaku pojedinačnu infekciju koju roditelj ili djelatnik moraju najhitnije prijaviti ravnatelju.

4. Kod pojedinačnog slučaja pojave simptoma koji mogu upućivati na zarazu COVID-19, razredni odjel u pravilu nastavlja dalje s radom, dok se kod prijavljenog grupiranja osoba sa znakovima bolesti postupa sukladno mišljenju liječnika.

5.Kad se kod djeteta/učenika utvrdi zaraza COVID-19, postupa se sukladno odluci nadležnog epidemiologa. Za sve osobe kod koji se utvrdi da su bile u bliskom kontaktu sa zaraženom osobom u vrijeme kad je osoba mogla biti zarazna izriče se mjera samoizolacije.

**PRIJEVOZ UČENIKA**

1. Učenici koji na nastavu dolaze organiziranim prijevozom dužni su se u autobusu pridržavati mjera propisanih za javni prijevoz.

2. Učenici su kod ulaska u autobus, tijekom vožnje i kod izlaska autobusa dužni održavati fizičku distancu, nositi masku i sjediti prema unaprijed određenom rasporedu, na način da učenici iz istih obitelji i razrednih odjeljenja sjede zajedno. Županija će za sve učenike osigurati 4 maske.